Magyar siker a müncheni diákfilm fesztiválon
Kis Hajni Last Call című SZFE diplomafilmje elnyerte a legjobb film díját Münchenben a 39. diákfilm fesztiválon.
A müncheni diákfilm fesztivált 1981 óta rendezik meg és az egyik legfontosabb filmes eseménye a fiatal, friss diplomás rendezőknek. A Film.hu cikke szerint évente több mint 60 filmet vetítenek, és majd 15 kategóriában osztanak díjat a beválogatott filmek között. Kis Hajni most a legjobb filmnek járó VFF Young Talent Awardot nyerte el. A fesztivál programjában Kovács István diák Oscar-díjas Ostrom című filmje is szerepelt.

A Last Call nemzetközi premierje 2018 nyarán volt a szarajevói fesztiválon, ahol megnyerte a legjobb vizsgafilm díját. A lengyelországi Lublinból is fődíjat hozott el Kis Hajni diplomafilmje, míg a franciaországi Villeurbanne fesztiválján a film főszereplőjének, Zsurzs Katinak a legjobb színésznő díját ítélte a zsűri. Triesztben a legjobb rövidfilmnek járó díjat kapta.

A Last Call a Magyar Nemzeti Filmalap támogatásával készült az SZFE és a Cinema-Film (producer: Garami Gábor) gyártásában, a Proton Cinema (Berkes Juli) és a Filmfabriq (Osváth Gábor) koprodukciójában.

(A képünk a Szarajevói Filmfesztiválon készült)
Kis Hajni München diákfilmfesztivál Last Call